ไต้ฝุ่น “เนพาร์ตัก” ทำพิษ! ตลาดหุ้นไต้หวันปิดทำการ
ไต้ฝุ่น "เนพาร์ตัก" ทำพิษ! ตลาดหุ้นไต้หวันปิดทำการซื้อขายวันนี้
8 ก.ค. 2559

สำนักงานอุตุนิยมวิทยาไต้หวัน เปิดเผยว่า พายุไต้ฝุ่นเนพาร์ตักได้ขึ้นฝั่งพื้นที่ตะวันออกของไต้หวันในช่วงเช้าวันนี้ ส่งผลให้เกิดลมกระโชกกำลังแรงและฝนตกหนักในบริเวณดังกล่าว
โดยพายุไต้ฝุ่นเนพาร์ตัก ซึ่งเป็นพายุลูกแรกของปีนี้ ได้พัดขึ้นฝั่งเมื่อเวลา 5.50 น.ตามเวลาท้องถิ่นเมืองไถตง ทำให้เกิดลมแรง 191 กิโลเมตรต่อชั่วโมง และลมกระโชกความเร็วถึง 234 กิโลเมตรต่อชั่วโมง
ทั้งนี้ การทางรถไฟของไต้หวันระบุว่า การสัญจรทางรถไฟในไต้หวันได้หยุดให้บริการในวันนี้ โดยรถไฟขนส่งชานเมืองจะกลับมาให้บริการตั้งแต่เวลา 17.00 น. ของวันนี้เป็นต้นไป ในขณะที่รถไฟความเร็วสูงหยุดให้บริการตลอดทั้งวัน
อย่างไรก็ตาม โรงเรียนทั่วเกาะไต้หวันได้ปิดทำการในวันนี้ ในขณะที่คนทำงานได้รับอนุญาตให้หยุดงานในวันนี้เช่นกัน
นอกจากนี้ ตลาดหุ้นไต้หวันยังได้ประกาศปิดทำการซื้อขายในวันนี้ด้วย เนื่องจากอิทธิพลพายุไต้ฝุ่นเนพาร์ตัก 